《七十翁吟五言古体十首 其二》
元代·方回

昔闻老莱子，希年奉慈亲。佯作小儿啼，斓斑綵衣身。

事有异天壤，予生何不辰。三岁丧吾父，万里南海滨。

先君四难弟，今皆为古人。五房伯仲十，独予登七旬。

道路谩奔走，灯火徒苦辛。此诗比蓼莪，一吟一伤神。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。